钦定古今图书集成/方舆汇编/职方典/第1477卷 > 《临安府三节祠记》毛凤韶
## 钦定古今图书集成/方舆汇编/职方典/第1477卷 > 《临安府三节祠记》毛凤韶

按《卢烈妇传》：“卢河南光山人，适同邑庠生东钦。钦父
旭任御史，以累谪通海戍，卒于途。有司录其家以往，
卢与钦奉姑行，姑亦卒至通海籍。钦征和泥，卒于兵，
无子，卢誓守奉祀。有张姓者，谋娶之，卢缢于室，获救，
复强致聘具，卢詈之，弃其物于门外，三日哭不食。适
夫妹东氏自海外来，张言必娶之。东劝卢避其家，卢”
佯许之，随至海畔，绐东先行，赴水死。时洪武辛亥秋
七月二十八日也。越嘉靖丙戌冬，宪使鲁溪戴子读
其传而嘉之曰：“卓哉，卢之烈也，可以风矣。抑卢之烈
也，其东氏之遗也乎！卢之死也，以念夫也。夫钦之死，
以代父也；父旭之死，以承君也。父先之，而子象之，夫
刑之，而妇随之。《易》曰：‘地道无成，而代有终也，此之谓
也。妇以夫死曰烈、子以父死曰孝、臣以君死曰忠；三
者天下之大节也，东氏兼之，可以风矣’。”乃立祠于湖
上，凡三间，中题曰：“明御史东先生旭”、傍曰旭子庠生
钦、曰子钦烈妇卢氏。前为中门，又前为大门，匾曰“东
氏三节。”祠之门外又为坊曰“表励风俗”，君子曰：“父之
忠子之孝因妇之烈”而显焉，家之不可无教也如是。
越庚寅夏，聚峰毛子按通海戴子以告曰：“执事采风，
可以记矣。”毛子叹曰：“世变风移，虽贤者犹不免计利
害，为身谋。而东氏父子夫妇，各秉节守义于流离颠
沛之际，甘死不悔，三纲赖之以立。君子可以观人矣。”
东氏殁百四十年，踪迹泯泯，戴子乃独搜其事于遗
简，而扬之海隅之外，立祠以风邦人，使彝俗一变，君
子可以观政矣。